BRATISLAVA, 6. 12. 2016

Katedra sociálneho rozvoja a práce Národohospodárskej fakulty, Ekonomickej univerzity v Bratislave a TREXIMA Bratislava, spol. s r. o., zorganizovali v dňoch 1. a 2. decembra 2016 v Bratislave v hoteli Sorea medzinárodnú vedeckú konferenciu pod názvom **25 rokov transformácie centrálne plánovaných ekonomík: skúsenosti a perspektívy**.

Na konferencii so svojimi príspevkami aktívne vystúpilo viac ako 50 domácich a zahraničných odborníkov a výskumníkov z akademickej, podnikateľskej a mimovládnej sféry ako aj štátnej správy. Osem studentov inzinierskeho studia predstavilo svoje diplomove prace v ramci posterovej sekcie.

Po úvodnom privítaní účastníkov prorektorkou EUBA Janou Péliovou a generálnym riaditeľom Trexima Gézom Mihályom otvoril vedúci Katedry sociálneho rozvoja a práce Martin Kahanec konferenciu panelovou diskusiou na tému: „Skúsenosti a perspektívy transformácie zamestnanosti a sociálnej politiky na Slovensku.“ Juraj Draxler z Centra pre verejnú politiku a bývalý minister školstva SR konštatoval, že existujú mnohé zjednodušujúce tvrdenia pri odpovedi na otázku: „Ako ďalej so slovenským školstvom?“ Dodal, že stále existuje nesúlad ponuky a dopytu na trhu práce a v ostatných rokoch mali a stále majú pozitívny vplyv na trh práce v Slovenskej republike ľudia (najmä mladí) pracujúci v zahraničí.

Peter Harvan z Inštitútu finančnej politiky Ministerstva financií SR upriamil pozornosť na výzvy v oblasti zlepšenia situácie na trhu práce v Slovenskej republike, ktoré predstavujú dlhodobo nezamestnaní, nízko kvalifikovaní. Dodal, že od roku 2000 odišlo do zahraničia cca 300 tis. ľudí a polovicu z nich tvorili ľudia do 30 rokov.

Pavol Kárász zo Slovenskej akadémie vied vyzdvihol tri výzvy v kontexte trhu práce: a) profesijný a vzdelanostný nesúlad na trhu práce; b) zníženie zraniteľnosti trhu práce na globálne udalosti; c) zníženie prirodzenej miery nezamestnanosti na Slovensku.

Anton Marcinčin, splnomocnenec vlády SR pre podporu najmenej rozvinutých okresov, konštatoval, že z hľadiska miery zamestnanosti existujú dve špecifické skupiny. Prvá skupina sa vyznačuje nízkou mierou zamestnanosti na úrovni cca 15 % a druhá, v súčasnosti väčšinová, je charakteristická mierou zamestnanosti na úrovni približne 70 %. Zdôraznil, že v horizonte pätnástich až dvadsiatich rokov rozdelenie na dve tak odlišné špecifické skupiny spojené so zväčšovaním sa prvej špecifickej skupiny s nízkou mierou zamestnanosti spôsobí postupné znižovanie miery zamestnanosti, ktoré bude len ťažko riešiteľné.

V ďalšom bloku v rámci panelovej diskusie vystúpila Monika Uhlerová, viceprezidentka KOZ, ktorá načrtla výzvy a problémy na trhu práce z pohľadu KOZ. K problematike pracovného trhu z pohľadu odborov na európskej úrovni sa vyjadril Jan Drahokoupil z European Trade Union Institute.

Výkonný viceprezident Zväzu automobilového priemyslu SR, Jaroslav Holeček, z pohľadu zamestnávateľov vytkol, že 52 % absolventov vysokých škôl rok po skončení nepracuje vo vyštudovanom odbore a viac ako 50 % absolventov stredných škôl odchádza na vysoké školy. To považuje za zásadný systémový problém.

Panelovú diskusiu uzavrel Ľubomír Kadlečík, manažér úseku štatistík v spoločnosti TREXIMA Bratislava, ktorý podporil myšlienku, že trh práce reálne potrebuje viac stredoškolákov ako vysokoškolákov. Dodal, že každý štvrtý vysokoškolák pracuje na mieste vhodnom pre stredoškoláka. Venoval sa tiež porovnaniu priemernej a mediánovej mzdy, kde zdôraznil, že je na škodu, keď sa na porovnania využíva priemerná mzda, ktorá je skresľujúca.

Ďalšie prezentované vedecké štúdie, o ktorých sa v priebehu dvoch dní v jednotlivých sekciách diskutovalo, sa týkali téz konferencie, ktoré sú dostupné na web stránke:

http://nhf.euba.sk/katedry/katedra-socialneho-rozvoja-a-prace/25-rokov-transformacie-centralne-planovanych-ekonomik-skusenosti-a-perspektivy

**Ing. Roman Klimko, PhD.**

e-mail: roman.klimko@euba.sk